એ પાઠ દરેકને સુખશાંતિ આપી શકે છે ખરા? સફળતાની સાથે સ્ટ્રેસની માત્રા પણ વધી રહી છે. માણસ સેલ્ફસેન્ટર્ડ થતો જાય છે એવી ફરિયાદો આપણે સાંભળીએ છીએ. ક્યારેય વિચાર કરીએ છીએ કે આવું કેમ થાય છે? બીજાનું શુભ વિચારવાની આપણી સંસ્કૃતિ છે. દરેક વ્યક્તિ બીજાનું શુભ વિચારે. કલ્યાણ ઈચ્છે તેનો લાભ સૌને મળે. વેપારી પોતાની આવકનો અમુક હિસ્સો દાન માટે રાખે. તેને માટે કોઈ કર એટલે કે ટેક્સનો લાભ લેવાની મનસા નહોતી. ખમતીધર વેપારી મહાજન બને. સમાજના કેટલાય કામો જેને આર્થિક તેમ જ વ્યવહારુ કુશળતાની જરૂર હોય તેનો ટેકો આ મહાજન બની રહે. સરકાર અને પ્રજા જ્યાં નબળાં પડે ત્યાં ટેકો બનીને ઊભા રહે, એટલે જ તેમને ખમતીધર કહેવાતા. શુભ કરનારને લાભ થાય જ છે. દરેક વખતે લાભ આર્થિક સંબંધે જ ગણતરી નથી કરવાનો હોતો. તમને સુખ શાંતિનો અહેસાસ કરાવે તે પણ લાભ જ કહેવાય. જેમ ચોપડામાં લાભ એકલું નથી લખાતું તેમ સુખ પણ શાંતિ વિનાનું ન હોય. સુખ એટલે સગવડ નહીં. સુખ એટલે તમારા હૃદયને આનંદ આપે. જીવનમાં હાશની અનુભૂતિ થાય એટલે મનને સુખ અને શાંતિનો અહેસાસ થતો હોય છે. આજે જ્યારે માનવીને સતત તાણગ્રસ્તતાનો રોગ લાગુ પડ્યો છે ત્યારે સૌ પહેલાં આપણે તેને શબ્દોમાં મૂકીએ છે ને સાહેબ ત્યારે કહીએ છીએ કે આજે કંઈક અસુખ લાગે છે. જીવને અસુખ લાગે ત્યારે શાંતિ ન અનુભવાય. શાંતિ ન હોય તો સુખ ન અનુભવાય. અસુખ લાગવું કહીએ ત્યારે ઘણું બધું કહેવાઈ જતું હોય છે.